જો કોઇ વ્યક્તિ સવારે સ્નાન પૂજા કર્યા બાદ પીપળાના થડ પાસે બેસીને વિષ્ણુસહસ્રનામનો પાઠ કરે, ત્રણ, પાંચ કે સાત જળ સહિત પ્રદક્ષિણા કરતાં કરતાં ૐ નમોઃ ભગવતે વાસુદેવાયના જાપ જપે તો તેનાં ભાગ્ય ઊજળાં થાય છે.તેને નોકરી ન હોય તો બહુ ઉત્તમ પ્રકારની નોકરી મળે. અવિવાહિત હોય તો તેને સારા કુળની પત્ની અથવા સારા કુળનો પતિ મળે. તેથી કહી શકાય કે જેનાં લગ્ન વિલંબમાં પડ્યાં હોય તેનાં લગ્ન ઉત્તમ કુળના છોકરા કે છોકરી સાથે થાય. તેનો ઝડપથી ભાગ્યોદય થાય. જે કોઇ વ્યક્તિ ભગવાન વિષ્ણુની ભક્ત હોય અને તેને દૈવયોગે રાત્રિની નોકરી મળે તો તે સવારે પીપળો કદાચ પૂજી ન પણ શકે. આવી કોઇ વ્યક્તિ જો સાયંકાળે ભગવાન વિષ્ણુસ્વરૂપી પીપળા પાસે ધૂપ દીપ કરી વિષ્ણુસહસ્રનામ સ્તોત્રનો પાઠ કરે તો તેનો બહુ ઝડપથી ભાગ્યોદય થાય. ઉપર કહ્યા મુજબ તેને ઉત્તમ ફળ મળે છે.